**ВОЕНЕН ЛЕКАР**

Военният лекар в медицинския пункт на военно формирование изпълнява основните задължения на общопрактикуващ лекар: преглежда, диагностицира и лекува заболявания, както и оказва лекарска помощ при наранявания. При необходимост осигурява и спешна медицинска помощ.

Военният лекар е съветник на командира на военното формирование по отношение на военномедицинското осигуряване и поддържането на здравето на личния състав. Участва в планирането на медицинското осигуряване при полеви учения и изпълняването на специфични задачи.

По време на кадровата служба на военния лекар се осигурява възможност за придобиване на военномедицински и медицински специалности във Военномедицинска академия, както и повишаване на квалификацията в курсове в България и в страни-членки на НАТО.

ОСНОВНИ ЗАДЪЛЖЕНИЯ НА ВОЕННИЯ ЛЕКАР В МЕДИЦИНСКИ ПУНКТ НА ВОЕННО ФОРМИРОВАНИЕ

* Преглежда личния състав на военното формирование и диагностицира здравословни проблеми.
* Предписва медикаменти за амбулаторно лечение на пациенти.
* Оказва медицинска помощ при наранявания.
* Оказва спешна медицинска помощ при животозастрашаващи състояния.
* Изпълнява ролята на съветник на командира по отношение на военномедицинското осигуряване и поддържането на здравето на личния състав.
* Ръководи и организира дейността на нелекарския персонал от медицински пункт на военното формирование.